ADHD- overdiagnostisering av desemberbarna

Inge Jørgensen – Skien PP-kontor
Spesialist i PP-rådgiving Utdanningsforbundet

I Canada har forskere ved University of British Columbia funnet ut at barn født i desember har større sjans til å bli diagnostisert med ADHD enn barn født i januar samme kalenderår (Morrow m.fl.). De har undersøkt 937943 barn i alderen 6-12 år i tiden 01.12.1997 til 30.11.2008.

Desemberbarna er klassens yngste barn. Forskerne bekymrer seg for dette fordi det tyder på at relativ modenhet på klassetrinnet er en kraftig, men oversett, faktor i diagnostisk arbeid. Blant guttene var sjansen for å bli diagnostisert 30% større for desemberbarna enn for januarbarna (95% konfidensialitet). For jentene var forskjellen mer alvorlig, hele 70%. 

Forskerne så samtidig på eventuelle forskjeller med hensyn til medisinering av disse barna. Her fant de at sjansen for at gutter i desember ble medisinert var 41% større enn for de født i januar. For jentene var sjansen 77% større. I denne sammenhengen bekymrer forskerne se for hvilke følger det får for barnas velvære og utvikling på områdene søvn, appetitt, vekst og en økt risiki for hjerte-karsykdommer. 

Disse funnene bør bekymre norske leger, psykiatere, psykologer og pedagoger. De viser med all ønskelig tydelighet hvor mangelfull forståelse vi har for atferdsfenomener, diagnoser, diagnostisering og diagnostiseringsverktøy, og hvor lite vi tar hensyn til de mangler diagnosesystemer og –verktøy har. 

Denne gangen handler det om ADHD. Neste gang vil diagnostisering av Asberger Syndrom bli underlagt samme refleksjoner. Den store økningen i antall barn og unge med denne diagnosen er like stor nå som det en opplevde med ADHD for 20 år siden. For ikke å snakke om framveksten av barn og unge med diagnosen bipolar lidelse, en rein gavepakke til legemiddelindustrien. Denne diagnosen var forbeholdt de voksne, men er nå på full fart inn i norsk skole og legemiddelbehandling har vært standard tiltak. Diagnostisering av bekymringsfull atferd er en uviss øvelse, noe som demonstreres i norsk rettsvesen i disse dager. Vår respekt for dette arbeidet får en betydelig knekk og kan bare rettes opp med større ydmykhet for menneskelig variasjon.
Morrow, Garland, Wright, Mclure, Taylor, Dormut: Influence of relative age on diagnosis and treatment of attention-deficit/hyperactivity disorder in children. http://www.cmaj.ca/content/early/2012/03/05/cmaj.111619